**Stanovisko hlavného kontrolóra obce Jasenovo**

**k Návrhu záverečného účtu Obce Jasenovo** **za rok 2021**

Podľa § 18f ods.1, pís. c zákona č. 369/1990 Zb. z. o obecnom zriadení v znení neskorších predpisov predkladám stanovisko k návrhu záverečného účtu obce Jasenovo za rok 2021.

Návrh záverečného účtu obce Jasenovo  **je predkladaný v zákonom stanovenej lehote** do šiestich mesiacov po uplynutí rozpočtového roka.

Návrh záverečného účtu obce Jasenovo za rok 2021 je spracovaný v súlade so zákonom 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len zákon o rozpočtových pravidlách územnej samosprávy).

K termínu schvaľovania záverečného účtu obec ešte nedala, v zmysle § 16 ods. 3 zákona o rozpočtových pravidlách územnej samosprávy, overiť audítorom účtovnú závierku v súlade s § 9 ods. 4 zákona 369/1990 Zb., čo je obec povinná urobiť do konca kalendárneho roka 2021.

Obec Jasenovo sprístupnila Návrh záverečného účtu na úradnej tabuli mesta 15 dní pred jeho schválením, podľa §9, ods. 2 zákona 369/1990 Zb. z. o obecnom zriadení.

Pri zostavení záverečného účtu postupovala obec metodicky správne, pretože Návrh záverečného účtu obsahuje povinné náležitosti podľa § 16 ods. 5 zákona o rozpočtových pravidlách územnej samosprávy.

Obec Jasenovo pri zostavovaní Návrhu záverečného účtu podľa §16 ods. 1 zákona o rozpočtových pravidlách územnej samosprávy a po skončení rozpočtového roka spracovala údaje o rozpočtovom hospodárení do návrhu záverečného účtu. Zároveň podľa §16 ods. 2 zákona o rozpočtových pravidlách územnej samosprávy usporiadalo svoje hospodárenie vrátane finančných vzťahov k štátnemu rozpočtu, štátnym fondom, rozpočtu vyššieho územného celku, rozpočtom iných obcí, osobám, ktorým poskytlo prostriedky zo štátneho rozpočtu.

Rozpočet na rok 2021 nebol zostavený ako programový rozpočet nakoľko obec má do 2000 obyvateľov, o čom má schválené uznesenie OZ. Obecné zastupiteľstvo schválilo v priebehu roka 2021 **1 rozpočtové opatrenie**.

Záverečný účet obce Jasenovo za rok 2021 je štruktúrovaný v zložení:

1. Rozpočet obce na rok 2021
2. Rozbor plnenia príjmov za rok 2021
3. Rozbor čerpania výdavkov za rok 2021
4. Prebytok/schodok rozpočtového hospodárenia za rok 2021
5. Tvorba a použitie prostriedkov peňažných fondov (rezervného fondu) a sociálneho fondu
6. Bilancia aktív a pasív k 31.12.2021
7. Prehľad o stave a vývoji dlhu k 31.12.2021
8. Hospodárenie príspevkových organizácií
9. Prehľad o poskytnutých dotáciách právnickým osobám a fyzickým osobám - podnikateľom podľa § 7 ods. 4 zákona č.583/2004 Z. z.
10. Podnikateľská činnosť
11. Finančné usporiadanie finančných vzťahov voči:

* zriadeným a založeným právnickým osobám
* štátnemu rozpočtu
* štátnym fondom
* rozpočtom iných obcí
* rozpočtom VÚC

1. Výsledok rozpočtového hospodárenia

**PRÍJMY**

K 31. 12. 2021 dosiahla výška **bežných príjmov čiastku 46 197,01 €,** kapitálové príjmy neboli rozpočtované a ani neboli dosiahnuté. Príjmové finančné operácie predstavovali čiastku **2 353,44 €**. **Príjmy celkom boli dosiahnuté vo výške 48 550,45 €,** splnené boli oproti rozpočtu na 101,31 **%**.

**Bežné príjmy** boli splnené na **101,70 %,** pričom daňové príjmy boli splnené na 103,80 %, bežné nedaňové príjmy na 76,78 % a bežné granty a transfery na 100 %.

**Kapitálové príjmy** boli rozpočtované v 0 výške a dané príjmy ani neboli realizované.

**VÝDAVKY**

Výdavky celkom za rok 2021 boli čerpané vo výške **48 550,45 €**, čo predstavuje z celkovej rozpočtovanej čiastky 47 925 € **101,31 %.**

**Bežné výdavky** za rok 2021 boli čerpané vo výške **48 550,45** t.j. **101,31 %**.

Najväčšiu časť 71 % bežných výdavkov predstavujú výdavky v oblasti – verejná správa.

**Kapitálové výdavky** n**e**boli k 31. 12. 2021 čerpané, čno je spôsobené tým, že obec nemá vysoký rozpočet a nie je z čoho tvoriť kapitálové výdavky a tým aj rozširovať majetok obce.

Zo zdrojov štátneho rozpočtu neboli čerpané žiadne kapitálové výdavky nakoľko obec nemá na spolufinancovanie projektov.

**Výdavkové finančné operácie neboli čerpané.**

**Obec Jasenovo teda v roku 2021 hospodárila so stratou 2 353,44 €. Schodok obec navrhuje kryť z rezervného fondu.**

Návrh záverečného účtu obce Jasenovo za rok 2021 je spracovaný v súlade s ustanoveniami § 16 zákona o rozpočtových pravidlách územnej samosprávy a obsahuje všetky povinné náležitosti podľa §16, ods. 5 zákona o rozpočtových pravidlách územnej samosprávy.

**Obecnému zastupiteľstvu v Jasenovom odporúčam prijať Návrh záverečného účtu obce Jasenovo za rok 2021**

**bez výhrad.**

Jasenovo, 23. 5. 2022 Ing. Beata Gáborová

*hlavná kontrolórka obce Jasenovo*